NARIADENIE RADY (ES) č. 300/2006
z 30. januára 2006,
ktorým sa mení a dopĺňa nariadenie (ES) č. 1255/96, ktorým sa dočasne pozastavuje uplatňovanie autonómnych ciel podľa Spoločného colného sadzobníka na niektoré priemyselné, poľnohospodárske výrobky a rybárske výrobky
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1)
Je v záujme Spoločenstva čiastočne alebo úplne pozastaviť uplatňovanie všeobecných ciel podľa Spoločného colného sadzobníka na viaceré nové výrobky neuvedené v prílohe k nariadeniu Rady (ES) č. 1255/96 (1).
(2)
Viaceré výrobky, ktoré sú uvedené v spomínanom nariadení, by mali byť vyňaté zo zoznamu v prílohe, pretože už nie je viac v záujme Spoločenstva naďalej pozastavovať uplatňovanie všeobecných ciel podľa Spoločného colného sadzobníka alebo preto, lebo je potrebné zmeniť opis týchto výrobkov tak, aby sa zohľadnil ich technický vývoj a hospodárske trendy na trhu.
(3)
Podľa toho by sa výrobky, ktorých opis je potrebné zmeniť, mali považovať za nové výrobky.
(4)
Pre ľahšie pochopenie a so zreteľom na veľký počet zmien a doplnení, ktoré nadobúdajú účinnosť 1. januára 2006, by bolo potrebné prílohu k nariadeniu (ES) č. 1255/96 nahradiť úplne novou verziou s účinnosťou od uvedeného dňa.
(5)
Toto opatrenie by sa malo uplatňovať od 1. januára 2006 do 31. decembra 2008, aby bolo možné v uvedenom období vykonať hospodárske preskúmania jednotlivých prípadov pozastavenia. Z osemročnej skúsenosti vyplynula potreba stanoviť lehotu ukončenia platnosti jednotlivých prípadov pozastavenia uvedených v prílohe k tomuto nariadeniu, aby sa zabezpečilo zohľadnenie technologických a hospodárskych zmien. Nemalo by byť vyňaté ani predčasné ukončenie platnosti určitých opatrení alebo ich pokračovania po uplynutí uvedeného obdobia, ak boli predložené hospodárske dôvody v súlade so zásadami stanovenými v oznámení Komisie týkajúcom sa pozastavenia uplatňovania všeobecných ciel a kvót (2).
(6)
Nariadenie (ES) č. 1255/96 by sa preto malo zodpovedajúcim spôsobom zmeniť a doplniť.
(7)
S ohľadom na hospodársky význam tohto nariadenia je potrebné odvolať sa na dôvody naliehavosti ustanovené v bode I.3 protokolu pripojenému k Zmluve o Európskej únii a k Zmluvám o založení Európskych spoločenstiev o úlohe národných parlamentov v Európskej únii.
(8)
Keďže toto nariadenie sa má začať uplatňovať od 1. januára 2006, malo by nadobudnúť účinnosť okamžite,
PRIJALA TOTO NARIADENIE:
Článok 1
Príloha k nariadeniu (ES) č. 1255/96 sa nahrádza prílohou k tomuto nariadeniu.
Článok 2
Dočasné pozastavenie uplatňovania všeobecných ciel podľa Spoločného colného sadzobníka na výrobky uvedené v prílohe sa uplatňuje od 1. januára 2006. Táto platnosť sa skončí 31. decembra 2008, ak Rada Európskej únie nerozhodne inak.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. januára 2006